Polisieman op wynplaas doodgeskietArgieffoto: SAPD/Facebook Die Valke het ŉ ondersoek van stapel gestuur nadat ŉ polisiebeampte van die Stellenbosse misdaadvoorkomingseenheid Woensdagaand op ŉ wynplaas buite dié dorp doodgeskiet is toe hy ŉ huisrower agternagesit het. Volgens kapt. FC van Wyk, woordvoerder van die polisie, het die polisie vroeër die dag inligting ontvang van ŉ huisroof wat op ŉ plaas in die Stellenbosch-omgewing beplan word. Dit was egter nie in daardie stadium duidelik op watter plaas die misdaad na verwagting sou plaasvind nie en die polisie is uitgestuur om die gebied te patrolleer. Van Wyk het gesê ŉ verdagte is gedurende die patrollie gewaar waarna polisielede die verdagte agternagesit het. ŉ Skietgeveg het uitgebreek waartydens ŉ 31-jarige polisiebeampte omstreeks 21:50 in die kruisvuur op ŉ plaas gewond is. Hy het op die toneel aan sy beserings beswyk. Maroela Media verneem die skietery het op die bekende Meerlust-wynplaas gebeur. Volgens Van Wyk het dit later aan die lig gekom dat ŉ rooftog wel vroeër die aand omstreeks 20:00 op ŉ plaas naby Vlottenburg plaasgevind het. Die rowers kon daarin slaag om die polisie te ontduik en is steeds soek. Die naam van die gestorwe polisiebeampte is nog nie bekendgemaak nie.